
1. Criza irakiană 

 

Consilierul prezidenţial american pentru probleme de securitate naţională, Condoleezza Rice, a precizat, la 24 februarie a.c., că Statele Unite vor încerca "să convingă Consiliul de Securitate de responsabilitatea de a vota în favoarea consolidării Naţiunilor Unite pe plan internaţional". Aceasta a afirmat că, pe lângă hotărârea comunităţii internaţionale privind dezarmarea Irakului, problemele Coreei de Nord şi Iranului "vor da mult de lucru opiniei politice internaţionale şi este important ca ONU să fie puternică". Irakul "este o problemă importantă, chiar gravă pentru Statele Unite. De aceea, nimeni nu trebuie să subestimeze hotărârea Statelor Unite de a rezolva această problemă", a apreciat Condolezza Rice. 

Statele Unite atrag atenţia prin reprezentanţii lor politici că respingerea unei acţiuni împotriva Irakului de către ONU riscă să distrugă legitimitatea Organizaţiei Naţiunilor Unite.

Privind poziţia Rusiei faţă de o eventuală intervenţie militară în Irak, în cadrul întâlnirilor din 24 februarie a.c. cu reprezentanţi ai administraţiei ruse, John Bolton, subsecretarul de stat american, a transmis Guvernului rus că administraţia americană va "merge înainte indiferent dacă membrii Consiliului de Securitate sunt de acord sau nu cu intervenţia militară în Irak, miza discuţiilor diplomatice din prezent fiind, conform majorităţii membrilor ONU, unitatea Consiliului de Securitate". 

Această hotărâre a SUA a fost confirmată şi de alţi reprezentanţi ai Consiliului de Securitate, care au precizat că votul Consiliului privind o nouă rezoluţie nu are legătură cu declanşarea războiului în Irak, ci cu supravieţuirea şi consolidarea Naţiunilor Unite. 

Pe de altă parte, potrivit diplomaţilor americani, decizia declanşării unei operaţiuni militare în Irak aparţine Statelor Unite şi a fost deja luată: "Problema este dacă membrii Consiliului de Securitate se vor alătura acestei decizii sau nu". Totuşi, preşedintele George W. Bush a declarat oficial că nu a luat încă o decizie privind intervenţia trupelor militare în Irak, dar, conform mesajelor transmise la nivel de diplomaţi, războiul este inevitabil.

Potrivit analiştilor politici, mesajul transmis de Statele Unite este că alinierea unui număr cât mai mare de ţări membre ale Consiliul de Securitate în favoarea unei decizii favorabile privind intervenţia militară în Irak ar face ca presiunile asupra Franţei să crească, iar aceasta "nu ar îndrăzni să facă uz de dreptul de veto. Dacă Franţa va fi convinsă să se abţină, responsabilii americani speră că acest lucru se va întâmpla şi cu Rusia şi China". 

Totuşi, observatorii politici apreciază că "ideea de a desconsidera trei membri cu drept de veto nu sugerează unitate, însă, dacă Statele Unite nu-şi vor putea asigura o majoritate de nouă voturi pentru şi nici un veto, ar putea adopta o "decizie tactică" privind declanşarea unui conflict, în absenţa unei noi rezoluţii". Statele Unite şi Marea Britanie, cu sprijinul Spaniei, încearcă să facă presiuni asupra unor state care "deţin cheia păcii sau a războiului, acţionând pe două planuri". În primul rând, cele trei state vor să atragă sprijinul membrilor nepermanenţi ai Consiliului de Securitate, în timp ce depun eforturi şi pentru a-i convinge pe cei trei membri permanenţi - Franţa, Rusia, China - să nu facă uz de dreptul de veto. 

Analiştii politici apreciază că o nouă rezoluţie a Consiliului de Securitate este foarte necesară din punct de vedere politic, atât pentru Tony Blair, a cărui poziţie este foarte delicată în raport cu portofoliul de prim ministru pe care îl deţine, (majoritatea membrilor Camerei Comunelor opunându-se unei intervenţii militare), dar şi pentru premierul spaniol, Jose Maria Aznar, dat fiind faptul că în Spania există cea mai reticentă opinie publică din Europa în privinţa unei intervenţii militare în Irak. 

Conform experţilor internaţionali, Statele Unite şi Marea Britanie s-au angajat în cel mai mare efort diplomatic de la formarea Naţiunilor Unite, la sfârşitul celui de-al doilea război mondial. 

Ultimele analize relevă faptul că, dintre statele membre nepermanente ale Consiliului de Securitate, Angola, Mexic şi Pakistan ar putea fi convinse să sprijine noua rezoluţie a Consiliului de Securitate ce ar permite declanşarea unui război împotriva Irakului. 

Astfel, preşedintele mexican, Vincente Fox, care a cerut concesii din partea Statelor Unite în domeniul comerţului şi al migraţiei, a adoptat o poziţie defensivă. El a cerut "dezarmarea totală a Irakului", fără a menţiona sintagma folosită până de curând, "pe cale paşnică". 

Preşedintele pakistanez, Pervez Musharraf, a precizat că ar putea fi convins de următorul raport al lui Hans Blix pentru a vota o a doua rezoluţie pe tema Irakului, dar opoziţia faţă de un război, pe plan intern, este, conform observatorilor politici, în continuare semnificativă. 

Totodată, preşedintele angolez ar putea susţine o rezoluţie care să permită folosirea forţei împotriva Irakului, în schimbul unui ajutor financiar pentru redresarea ţării, după 27 de ani de război civil. 

Camerunul a fost unul dintre susţinătorii Franţei în cadrul Consiliului de Securitate, dorind evitarea unui război împotriva Irakului. Conform observatorilor politici, unul dintre motive ar fi că Franţa este cel mai mare investitor şi partener comercial al Camerunului. În plus, o treime din populaţia Camerunului este musulmană. Totuşi, Camerunul nu doreşte să se delimiteze de celelalte state africane membre ale Consiliului de Securitate, care susţin poziţia Statelor Unite. Potrivit analiştilor politici, în contextul în care preşedintele camerunez, Paul Biya, va încerca să-şi prelungească mandatul, după 20 de ani de conducere a statului, Camerunul nu doreşte periclitarea relaţiilor cu statele occidentale care investesc în Fondul Monetar Internaţional, susţinător financiar al Camerunului. 

Chile este supusă unor presiuni americane de a vota o rezoluţie în favoarea unui război şi există dovezi conform cărora Statele Unite ar propune un acord de liber schimb pentru a obţine susţinerea acestui stat. 

Guineea, conform analiştilor, are o poziţie nuanţată, în contextul în care este un stat musulman, dar este interesată de beneficiile pe care le-ar putea obţine din partea Statelor Unite, mai ales că la 1 martie a preluat preşedinţia Consiliului de Securitate al ONU. "Dorim continuarea inspecţiilor, dar nu pe termen nelimitat. Nu intenţionăm să ne vindem demnitatea doar pentru că avem nevoie de bani sau echipamente", a declarat ambasadorul Guineii la ONU. Votul Guineei în Consiliul de Securitate ar putea fi decisiv în disputa dintre Franţa şi SUA în ceea ce priveşte modalitatea de rezolvarea a crizei irakiene. 

"Guvernul nu a făcut cunoscută poziţia sa oficială în această problemă. Aşteptăm în continuare raportul inspectorilor", a declarat ministrul de externe din Guineea, Francois Fall. El a adaugat că executivul ar putea lua în discuţie această problemă. Până în prezent Guineea-Bissau a avut o poziţie apropiată de cea a Franţei, cel mai important donator bilateral al Guineei, dar SUA au acordat preşedintelui ţării, Lansana Conte, un sprijin militar substanţial. Pe de altă parte, analiştii iau în calcul şi posibilitatea ca Guineea să se abţină de la vot, în încercarea de a-şi păstra ambii aliaţi. 

Pentru a fi aprobată de Consiliul de Securitate, o rezoluţie are nevoie de 9 din cele 15 voturi, şi de nici un veto din partea membrilor permanenţi, SUA, Franţa, Marea Britanie, Rusia şi China. 

*

Departamentul de Stat al SUA a făcut cunoscut la 3 martie a.c. că ajutorul economic special prevăzut pentru Turcia este compromis din cauză că Turcia nu şi-a dat acordul pentru desfăşurarea de forţe americane pe teritoriul Turciei.

"Partea importantă a acestui ajutor nu va fi acordată dacă nu va avea loc o implicare directă a Turciei în operaţiunile militare desfăşurate împotriva Irakului", a declarat purtătorul de cuvânt al Departamentului american, Richard Boucher. Acesta a subliniat că ajutorul financiar avea drept scop esenţial să ajute Turcia să facă faţă desfăşurării contingentelelor americane însărcinate cu deschiderea unui eventual front în nordul Irakului, în cazul unui război. 

SUA au oferit şase miliarde de dolari Turciei pentru compensarea pierderilor pe care le-ar putea suferi această ţară în cazul unui război în Irak, principalul partener comercial al Turciei, precum şi garanţii de credite de până la 24 miliarde de dolari în schimbul sprijinului în eventualul război împotriva Irakului. Aceste fonduri ar fi fost utilizate pentru înlocuirea datoriei interne cu obligaţiuni externe, cu scadenţe mai îndepărtate şi dobânzi mai reduse.

Datoria Turciei depăşeşte 90 de miliarde de dolari, chiar şi cele mai mici majorări ale costurilor împrumuturilor având un impact major asupra administrării acestei imense datorii.

Richard Boucher s-a declarat decepţionat de respingerea de către Parlamentul turc a acordului privind desfăşurarea de forţe americane pe teritoriul Turciei şi a precizat că discuţiile pe această temă cu autorităţile turce continuă. El a mai spus că problema unei eventuale noi proceduri parlamentare "este de resortul guvernului turc" şi că SUA vor studia unele alternative pentru desfăşurarea a aproximativ 62.000 de militari care urmau să fie trimişi în Turcia.

*

Respingerea de către Parlamentul turc a moţiunii privind desfăşurarea de trupe americane pe teritoriul Turciei dă o serioasă lovitură prestigiului actualului guvern condus de Abdullah Gul. Potrivit analiştilor politici, atitudinea unei părţi a deputaţilor Partidului Justiţiei şi Dezvoltării (AK), care s-a abţinut sau care a respins, la 1 martie, moţiunea în favoarea desfăşurării de trupe americane în Turcia, demonstrează fragilitatea acestei formaţiuni politice, aflate la guvernare de numai patru luni. 

Guvernul turc, îngrijorat de repercusiunile economice, politice şi militare după refuzul de cooperare cu aliatul strategic american, intenţionează să supună moţiunea unui nou vot al deputaţilor. 

Pe de altă parte, ministrul turc de interne, Abdulkadâr Aksu, a declarat că ar trebui să se aştepte cel puţin 10 zile pentru ca guvernul, la încheierea remanierii aşteptate, să se pronunţe asupra chestiunii în cauză. 

Bursa din Istanbul a căzut, la 3 martie, cu peste 11% în raport cu indicele înregistrat la şedinţa de închidere din 28 februarie.

*

În nordul Irakului, unde se află graniţa cu Turcia, sentimentele antiturceşti sunt foarte puternice. În Turcia trăieşte o importantă comunitate de kurzi, iar autorităţile se tem că întreaga comunitate kurdă din cele două părţi ale graniţei ar putea acţiona în vederea creării unei ţări proprii care ar ameninţa integritatea teritorială a Turciei. 

Deşi oficialităţile din Turcia au declarat că trecerea frontierei de către trupele turceşti este destinată protejării minorităţii turkmene din Kurdistanul irakian, kurzii irakieni percep această intenţie ca pe o ameninţare la adresa proaspetei democraţii şi a drepturilor dobândite de cele trei provincii care se află, din 1992, sub protecţia unei zone de interdicţie, patrulată de avioane americane şi britanice.

Analiştii politici apreciază că "adevărata cauză a respingerii de către Parlamentul Turciei a solicitărilor SUA este posibilitatea creării unui stat kurd în nordul Irakului". 

*

Irakul a distrus, în perioada 1-4 martie a.c., 16 rachete al-Samud 2 din totalul de 120 de dispozitive de acest fel, fabricate începând cu 1997 şi a căror distrugere a fost solicitată de şeful inspectorilor ONU pentru dezarmare, Hans Blix. 

"Operaţiunea de distrugere a rachetelor irakiene al-Samud reprezintă o probă a eficienţei activităţii inspectorilor pentru dezarmare şi dovada unei cooperări mai active a Irakului cu ONU", a apreciat adjunctul ministrului rus de externe, Iuri Fedotov. "Irakul a anunţat existenţa acestor rachete şi a prezentat toate informaţiile necesare inspectorilor", a adăugat responsabilul rus, afirmând că acest lucru creează perspective favorabile reglementării problemei legate de dezarmarea Irakului. 

Purtătorul de cuvânt al Guvernului Marii Britanii s-a declarat sceptic privind eforturile de dezarmare realizate de Irak, afirmând că această ţară trebuie să facă mai mult decât să distrugă rachetele al-Samud pentru a dovedi că îşi îndeplineşte obligaţiile faţă de ONU. "Dată fiind istoria Irakului, trecutul său de înşelăciune şi de minciună, este de înţeles că privim distrugerea rachetelor cu un oarecare scepticism", a declarat oficialul britanic. "Adevăratul test al cooperării Irakului în materie de dezarmare se referă la clarificarea situaţiei celor 8500 de litri de antrax, a celor 360 de tone de agenţi chimici, 3000 de tone de precursori chimici, 6500 de bombe chimice şi 1,5 tone de gaz VX, ale căror urme nu au fost găsite de ONU. Timp de 15 săptămâni, inspectorii ONU pentru dezarmare au fost incapabili să regleze o singură problemă rămasă în suspensie", a mai precizat acesta. 

Generalul irakian Amer al-Saadi a declarat, în cadrul unei conferinţe de presă, că ţara sa "face tot posibilul în domeniul dezarmării pentru a evita războiul", dar a avertizat, totuşi, că Irakul va sista procesul de distrugere a rachetelor în caz de război. "Misiunea mea, unica mea misiune, este de a înlătura orice pretext pentru declanşarea unui război. Totuşi, dacă un război ar avea loc, acesta nu ar avea ca scop dezarmarea, deoarece Irakul face tot ce poate în acest domeniu", a precizat el. "Activitatea mea constă în a furniza toate dovezile care să ateste că Irakul nu deţine arme de distrugere în masă şi nici nu desfăşoară activităţi interzise", a adăugat oficialul irakian. 

Potrivit generalului irakian, noi cercetări au permis descoperirea unor informaţii privind soarta importantelor cantităţi de bacil al antraxului şi agent neurotoxic VX, în legătură cu care Naţiunile Unite au solicitat lămuriri, de mai mulţi ani. Aceste descoperiri se referă la bombe aeriene încărcate cu bacilul antraxului şi la urme ale distrugerii unei cantităţi de 1,5 tone de agent neurotoxic VX. Amer al-Saadi a solicitat comunităţii internaţionale şi Consiliului de Securitate să ţină cont de progresele înregistrate de Irak, pentru a împiedica adoptarea unei rezoluţii, dorite de Statele Unite, pentru autorizarea unei intervenţii militare. "Pentru toţi cei care sunt corecţi, neutri şi liberi, ceea ce am făcut este mai mult decât suficient, pentru a împiedica adoptarea rezoluţiei, care reprezintă motivul disensiunilor, în Consiliul de Securitate al Naţiunilor Unite", a apreciat generalul irakian.

Acuzându-l pe preşedintele american, George W. Bush, şi pe premierul britanic, Tony Blair, că ascund adevărul în legătură cu arsenalul irakian pentru a justifica un război, generalul a amintit că sacrificiile financiare necesare unei astfel de operaţiuni se ridică, potrivit estimărilor, la 80 de miliarde de dolari, în timp ce dezarmarea nu presupune costuri pentru comunitatea internaţională. "Hans Blix a declarat că inspecţiile costă 80 de milioane de dolari pe an. Această sumă provine din Irak, deoarece se deduce din veniturile generate de vânzarea petrolului, în cadrul acordului petrol contra hrană", a afirmat el. 

Pe fondul activităţii intense desfăşurate de inspectorii pentru dezarmare, Statele Unite şi Marea Britanie şi-au intensificat atacurile aeriene în zonele de interdicţie aeriană din Irak, pentru a pregăti o eventuală invazie a forţelor terestre. În contextul în care liderii irakieni au ameninţat că vor suspenda acţiunile de distrugere a rachetelor al-Samud 2 în cazul în care Statele Unite vor mai ameninţa cu intervenţia militară, piloţii coaliţiei au atacat sisteme de rachete sol-sol şi alte baterii de lansare a rachetelor. Printre ţintele atinse în ultimele zile se numără şi sistemul de rachete sol-aer de fabricaţie sovietică Ababil-100, precum şi lansatoare de rachetă de tip Astros 2 care au o rază de acţiune de 90 de kilometri. Aceste sisteme ar putea fi folosite de către Irak pentru a se apăra în cazul unei invazii a trupelor staţionate în Kuweit. 

Marea Britanie şi Statele Unite au afirmat că regulile de supraveghere a zonelor de interdicţie aeriană nu au fost schimbate, iar piloţii aliaţi nu deschid focul decât în cazul în care sunt atacaţi. Cu toate acestea, responsabili americani recunosc în mod neoficial că în ultimele săptămâni raidurile aeriene au fost intensificate pentru a slăbi capacitatea de apărare a forţelor irakiene. Analiştii confirmă că există o intensificare a ceea ce ei numesc "războiul nedeclarat". 

În urma acestor raiduri, analiştii politici apreciază că Statele Unite şi Marea Britanie ar putea fi acuzate că au schimbat în mod unilateral regulile aplicabile în zonele de interdicţie aeriană, zone stabilite în urma Războiului din Golf pentru a proteja minoritatea şiită din sudul Irakului şi kurzii din nordul acestei ţări.

 

 2. Lucrările summit-ului Ligii arabe 

 

Şefii de state arabe s-au reunit, la 1 martie a.c., în Egipt, în cadrul unui summit care, potrivit analiştilor, trebuia să proclame respingerea totală de către ţările arabe a preconizatului război împotriva Irakului. 

La lucrările summit-ului au participat 11 şefi de state, (Liga Arabă este formată din 22 de membri), Irakul fiind reprezentat de vicepreşedintele Ezzat Ibrahim, în timp ce preşedintele Autorităţii Palestiniene, Yasser Arafat, aflat la Ramallah în Cisiordania, s-a adresat participanţilor în cadrul unei transmisiuni video. 

Miniştrii de externe ai ţărilor arabe, reuniţi la Sharm El-Sheik, înaintea deschiderii oficiale a summit-ului, nu au reuşit să adopte o poziţie comună în criza irakiană, guvernele acestor ţări fiind profund divizate în privinţa modalităţii de soluţionare a crizei irakiene. 

Secretarul de stat american, Colin Powell, s-a adresat liderilor arabi cerându-le să adopte cu prilejul lucrărilor "cea mai dură cu putinţă declaraţie la adresa lui Saddam Hussein, în care să i se ceară acestuia să respecte rezoluţiile ONU privind dezarmarea". Liga Arabă ar trebui, în opinia lui Colin Powell, "să solicite instalarea unei noi conduceri responsabile la Bagdad". 

Potrivit opiniilor mai multor diplomaţi arabi, Liga Arabă este divizată în trei tabere. O prima tabără, din care fac parte Kuweitul şi Bahreinul, consideră că războiul este inevitabil. A doua tabără, din care fac parte Egiptul şi Arabia Saudită, susţine că războiul poate fi evitat dacă Irakul cooperează cu inspectorii ONU în dezarmare. Iar a treia tabără, reprezentată în special de Siria, doreşte ca statele arabe să sprijine Irakul şi să dea publicităţii o declaraţie prin care să se exprime opoziţia faţă de declanşarea unui război.

Pe parcursul lucrărilor summit-ului, Emiratele Arabe Unite au prezentat o iniţiativă prin care cer preşedintelui irakian Saddam Hussein să renunţe la putere şi să părăsească Irakul. De asemenea, iniţiativa prevede plasarea ţării sub administraţia Ligii Arabe şi a Naţiunilor Unite. 

Propunerea în patru puncte prezentată în cadrul mesajului adresat la summit-ul arab de preşedintele Emiratelor Arabe Unite, Zayed Ben Sultan Al Nahyane, cere "conducerii irakiene să renunţe la putere şi să părăsească Irakul, oficialii irakieni beneficiind de privilegii adecvate". Liderii irakieni ar avea la dispoziţie două săptămâni din momentul acceptării acestei iniţiative pentru a se conforma solicitărilor. Iniţiativa prevede "acordarea de garanţii juridice pe plan naţional şi internaţional conducerii irakiene pentru a se asigura că liderii nu vor face obiectul unor urmăriri judiciare". 

Pe de altă parte, preşedintele egiptean, Hosni Mubarak, a cerut în cadrul summit-ului "prelungirea inspecţiilor, pentru ca ONU să îşi demonstreze credibilitatea şi sinceritatea în ceea ce priveşte aplicarea termenilor Rezoluţiei 1441". De asemenea, el a declarat că "în joc este viitorul naţiunii arabe, din cauza temerilor că un război în Irak ar avea consecinţe şi asupra numeroaselor state vecine". 

Preşedintele sirian, Bashar al-Assad, a avertizat că, dacă ţările arabe nu vor reuşi să împiedice un război, "vor suferi consecinţele, iar generaţiile viitoare vor afla că Bagdadul a fost distrus de două ori, de către mongoli, în 1250, şi la începutul celui de-al treilea mileniu". Preşedintele sirian a propus "adoptarea unei rezoluţii care să proclame necesitatea de a nu se acorda facilităţile militare necesare războiului". 

În mesajul adresat participanţilor la lucrări, Preşedintele Autorităţii Palestiniene, Yasser Arafat, a acuzat Israelul că incită Statele Unite în vederea declanşării unui război în Irak şi a cerut liderilor arabi "să facă totul pentru a evita un astfel de conflict". "Israelul este cel care incită cel mai mult Statele Unite la declanşarea unui război împotriva poporului irakian, deoarece un astfel de război va servi proiectelor israeliene de distrugere a poporului palestinian şi a Autorităţii Naţionale. Summit-ul arab este chemat să ia unele decizii istorice pentru a ajuta la crearea unui stat palestinian independent, cu capitala la Ierusalim, şi pentru a face totul să împiedice războiul împotriva Irakului", a subliniat Y. Arafat. 

El a cerut statelor arabe să depună eforturi la nivel regional şi în cadrul Consiliului de Securitate al ONU pentru "a cruţa Orientul Mijlociu şi lumea întreagă de un război distrugător". Y. Arafat, care nu a putut asista pentru al doilea an consecutiv la summit-ul arab, a avertizat că statul evreu încearcă să joace un rol în regiune după un eventual război în Irak şi să îşi "realizeze proiectele expansioniste". El a reafirmat că pacea "rămâne principalul obiectiv al Autorităţii Palestiniene în pofida politicii de agresiune şi a masacrelor comise de guvernul israelian". 

La finalul lucrărilor, liderii arabi au respins soluţia unui război împotriva Irakului, dar pentru prima dată un stat arab, Emiratele Arabe Unite, a propus în mod public exilarea lui Saddam Hussein. În declaraţia finală se menţionează "refuzul absolut faţă de o lovitură împotriva Irakului şi faţă de orice ameninţare la adresa securităţii şi integrităţii teritoriale a vreunei ţări arabe", şi se subliniază "necesitatea unei reglementări paşnice a crizei irakiene". Participanţii la summit au declarat că nu vor "participa la o acţiune militară care pune în pericol securitatea sau integritatea teritorială a Irakului sau a oricărei ţări arabe". De asemenea, ţările arabe au decis formarea unei delegaţii, formată din Bahrein, Libia şi Tunisia, care va prezenta poziţia ţărilor arabe partenerilor internaţionali, înainte de a se deplasa la Bagdad pentru a discuta cu Guvernul irakian. 

Ministrul iordanian de externe, Marwan Moasher, a precizat că summit-ul arab a reuşit adoptarea unei poziţii unitare, fiind respins în unanimitate un posibil atac american împotriva Irakului: "Summit-ul a fost important, deoarece el a prezervat unitatea arabilor, după temerile în legătură cu divizări interne, şi a luat o decizie unanimă respingând războiul". De asemenea, el şi-a exprimat speranţa că "delegaţia arabă îşi va începe misiunea cât mai repede posibil, deoarece timpul este limitat şi şansele pentru o soluţie paşnică sunt reduse". 

 

3. Situaţia din Coreea de Nord 

 

Potrivit liderilor militari americani şi sud-coreeni, cele două părţi au realizat un plan de operaţiuni care acordă o prioritate crescută strategiilor de combatere a grupărilor de comando şi forţelor speciale nord-coreene, considerate o ameninţare pentru Coreea de Sud, generalul Richard B. Myers, şeful Statului Major interarme, declarând că Statele Unite elaborează "planuri prudente pentru toate tipurile de situaţii de urgenţă". 

Conform unor experţi militari, grupările de comando nord-coreene ar fi vizate de planurile americane de combatere a acestora şi a forţelor speciale nord-coreene. Rapoartele serviciilor americane de informaţii arată că regimul nord-coreean dispune de 100.000 până la 120.000 de militari în cadrul forţelor speciale, faţă de 70.000 de militari de care dispunea în urmă cu câţiva ani. Aceste forţe ar fi structurate în 23 de brigăzi şi 18 batalioane autonome. 

Potrivit rapoartelor americane, în cazul unui război, forţele speciale nord-coreene ar avea misiunea de a deschide un al doilea front în spatele trupelor americane şi sud-coreene, la limita sudică a zonei demilitarizate care separă cele două state coreene. Operaţiunile forţelor speciale nord-coreene ar include distrugerea cablurilor de comunicaţie, atacarea posturilor de comandă, asasinarea comandanţilor americani şi sud-coreeni, precum şi răpirea liderilor politici sud- coreeni. Aceleaşi rapoarte afirmă că, dat fiind că 86% din graniţa Coreei de Sud este reprezentată de mare, nord-coreenii ar putea acţiona cu ajutorul submarinelor, ambarcaţiunilor de mare viteză şi navelor amfibii. Trupele speciale nord-coreene s-ar putea infiltra şi prin circa 20 de galerii subterane săpate în ultimii 30 de ani în zona demilitarizată sau ar putea traversa munţii prin estul peninsulei. 

Potrivit rapoartelor, analiştii militari apreciază că forţele nord-coreene pot să fie paraşutate în Coreea de Sud de avioane de transport care ar zbura la joasă altitudine pentru a nu fi detectate de sistemele radar. 

Ca strategie de răspuns, planul de operaţiuni prevede mai multe tipuri de reacţii. În primul rând se preconizează atacarea bazelor forţelor speciale nord-coreene înainte ca trupele speciale să se infiltreze în Coreea de Sud şi, de asemenea, sunt propuse acţiuni de scufundare a navelor nord-coreene imediat ce se va stabili că acestea se îndreaptă către sudul peninsulei. 

Planul de operaţiuni pentru Coreea de Sud este revizuit la fiecare doi ani, de către ofiţeri americani şi sud-coreeni. Acesta desemnează strategia de apărare a Coreei de Sud şi detaliază poziţia tuturor ţintelor din Coreea de Nord, stabilind şi armele sau unităţile americane şi sud-coreene care le vor ataca, în caz de necesitate. 

*

Coreea de Nord a anunţat, la 25 februarie a.c., că un avion american a pătruns în spaţiul său aerian pentru a spiona şi a pregăti un atac preventiv asupra ţării, acuzată că ar produce arme nucleare. Avionul, de tip RC-135 de recunoaştere a pătruns în spaţiul aerian al Coreei de Nord, fiind însoţit de un aparat de realimentare. Potrivit liderilor militari de la Phenian, avionul a survolat coasta de est a ţării, "efectuând mai multe zboruri de recunoaştere în această regiune, pentru a spiona obiective importante". Liderii politici au declarat că aceasta "este o acţiune intenţionată pentru a se găsi pretextul de a ataca preventiv Republica Democrată Populară Coreeană", adăugând că, această provocare ar coincide cu manevrele militare pe care Statele Unite şi Coreea de Sud le vor organiza în partea de Sud a Peninsulei Coreene. 

Analiştii politici nord-coreeni avertizează Statele Unite "cu consecinţe grave ale intruziunii acestora şi ale actelor de spionaj", în contextul în care situaţia în regiune deja este tensionată, susţinând că SUA ar pregăti atacuri împotriva regimului nord-coreean şi a instalaţiilor sale nucleare. 

Potrivit administraţiei americane, Coreea de Nord a repornit un reactor nuclear din complexul de la Yongbyon, dar nu a reactivat şi uzina de retratare pentru fabricarea de plutoniu, situată în aceeaşi regiune: "Repornirea reactorului reprezintă o provocare mai mică decât eventuala activare a uzinei de retratare, dar este semnificativă şi arată dorinţa Coreei de Nord de a continua dezvoltarea programului său nuclear militar şi de a face presiuni asupra Statelor Unite. Repunerea în funcţiune a reactorului este o problemă serioasă, dar nu neaşteptată". 

Îngrijorările americane se referă mai ales la soarta celor aproximativ 8.000 de bare de combustibil, stocate din 1994 în cuvele de răcire ale reactorului, odată cu semnarea acordului care îşi propunea să pună capăt programului nuclear nord-coreean în schimbul unor mai bune relaţii cu SUA. 

Statele Unite apreciază că regimul nord-coreean ar putea fabrica între şase şi opt bombe nucleare până la jumătatea acestui an, în cazul în care va reporni uzina de retratare de la Yongbyon. "Acest reactor repus în funcţiune nu poate produce decât cinci megawaţi. Prin urmare, intenţiile lor sunt clare, deoarece această producţie nu ar avea nici un impact asupra crizei energetice a ţării", a subliniat un responsabil american. În afara acestui reactor de cercetare, complexul de la Yongbyon mai adăposteşte alte două reactoare: unul de 25 de megawaţi, iar un altul de putere mai mare, aflat în construcţie. 

Potrivit unor analiştilor militari sud-coreeni, Coreea de Nord a ales să continue confruntarea cu Statele Unite prin reactivarea reactorului nuclear. 

Administraţia americană a încercat să minimalizeze problema reactivării reactorului nuclear din Coreea de Nord. Purtătorul de cuvânt al preşedinţiei americane, Ari Fleischer, a declarat, la 27 februarie a.c., în legătură cu această problemă: "Ne-au avertizat că vor proceda în acest fel. Este un comportament deranjant, care izolează Coreea de Nord şi o îndepărtează de restul lumii. Regimul nord coreean se izolează din ce în ce mai mult, cu fiecare etapă pe care o parcurge, în programul său nuclear". 

 

4. Republica Cehă - al treilea tur de scrutin al alegerilor prezidenţiale

 

Parlamentul ceh a încercat, la 28 februarie a.c., pentru a treia oară, în decurs de o lună şi jumătate, să aleagă un preşedinte care să-i succeadă fostului preşedinte Vaclav Havel, al cărui mandat a expirat la 2 februarie a.c. 

Vaclav Havel, care a condus Cehia timp de 13 ani, a recomandat la sfârşitul lunii ianuarie a.c. Parlamentului, după eşecul primelor două tururi de scrutin (15 şi 24 ianuarie a.c.), să nu organizeze un al treilea tur de scrutin pentru alegerea unui nou preşedinte decât în momentul în care partidele ar ajunge la o înţelegere asupra unui candidat comun. Clasa politică cehă, foarte divizată, nu a reuşit să identifice numele unei persoane care să nu poată fi contestată de nici una dintre părţi. 

Fostul premier liberal, Vaclav Klaus (Partid Democratic Civic - ODS), care a fost, conform analiştilor politici, artizanul trecerii ţării sale la economia de piaţă şi care s-a clasat la alegerile precedente pe primul loc, a candidat din nou, în cadrul alegerilor desfăşurate în 28 februarie, alături de Jan Sokol, candidat al Partidului Social-Democrat (CSSD), condus de premierul Vladimir Spidla. J. Sokol, unul dintre semnatarii "Cartei 77", a fost ministru al Educaţiei în perioada 1997-1998, în prezent fiind decanul Facultăţii de Litere din cadrul prestigioasei Universităţi din Praga.

Potrivit Constituţiei, Preşedintele, ale cărui prerogative sunt limitate, este ales de către Parlament (81 de senatori şi 200 de deputaţi), în şedinţă comună. 

Alegerile desfăşurate la 28 februarie au fost câştigate de Vaclav Klaus, acesta fiind ales în funcţia de preşedinte al Republicii Cehe cu 142 de voturi (în condiţiile în care la şedinţa comună au fost prezenţi 280 de deputaţi şi senatori, iar pentru alegerea preşedintelui este necesară, conform Constituţiei, o majoritate de 141 de voturi). Acesta s-a impus în faţa contracandidatului său şi candidat al coaliţiei guvernamentale de centru-stânga, Jan Sokol, care a obţinut numai 124 de voturi. 

Noul preşedinte va începe exercitarea mandatului prezidenţial la 7 martie a.c. 

Alegerea lui V. Klaus în funcţia de Preşedinte a fost posibilă şi prin susţinerea acordată de grupul parlamentar comunist, care se opunea candidatului de centru-stânga, desemnarea sa în funcţia de Preşedinte punând capăt unei crize care dura de o lună şi jumătate. 

*

Potrivit purtătorului de cuvânt al Executivului ceh, după înfrângerea suferită în cadrul alegerilor prezidenţiale din 28 februarie, cabinetul condus de social-democratul Vladimir Spidla va cere un vot de încredere în Camera Deputaţilor. Coaliţia aflată la guvernare în Cehia, compusă din Partidul Social-Democrat (CSSD) al premierului V. Spidla şi din două formaţiuni de centru, Uniunea Creştin-Democrată (KDU-CSL) şi Uniunea Libertăţii (US-DEU), dispune în Camera Deputaţilor de o majoritate fragilă de 101 de voturi din totalul de 200. 

 

5. Estonia - alegeri legislative 

 

Cetăţenii Estoniei au fost chemaţi la urne, la 2 martie a.c., pentru alegerile parlamentare, având misiunea de a alege 101 deputaţi dintre cei 953 de candidaţi. Fost stat baltic al blocului sovietic, cu o populaţie de 1,4 milioane de locuitori, Estonia a obţinut recent invitaţia de aderare la Uniunea Europeană şi NATO, pentru a deveni membră cu drepturi depline începând cu 2004. 

Potrivit sondajelor preelectorale, şase partide au fost creditate cu şansa de a depăşi pragul de 5% necesar pentru a intra în Parlament. Partidul de Centru (membru al coaliţiei guvernamentale în exerciţiu), condus de Edgar Savisaar, s-a aflat în topul sondajelor de opinie preelectorale, obţinând aproximativ 30% din preferinţele electoratului. Estonia a fost condusă de o coaliţie între Partidul Reformei (liberal), condus de premierul Siim Kallas şi Partidul de Centru, o formaţiune alcătuită prin fuziunea a două partide de opoziţie, soluţie care s-a impus în urma dizolvării coaliţiei de centru dreapta, la începutul anului trecut. Partidul Reformei a fost depăşit în sondajele preelectorale de noul partid "Res Publica", al cărui lider este fostul preşedinte al Curţii de Conturi, Juhan Parts, care a fost creditat cu 16% din voturi, faţă de 15% câte a obţinut Partidul Reformei. 

Potrivit rezultatelor oficiale date publicităţii de Comisia electorală, Partidul de Centru a obţinut 28 de mandate (25,4% din voturi), în timp ce "Res Publica" a obţinut 27 din cele 101 de locuri ale Parlamentului unicameral estonian (24,6% din numărul total de voturi). 

Juhan Parts, preşedintele partidului, a anunţat că "Res Publica" are intenţia de a conduce noul guvern, excluzând formarea unei coaliţii cu Partidul de Centru. "Ne vom duce la îndeplinire sarcinile de conducere a noului guvern", a declarat liderul acestei formaţiuni. El speră să poată evita negocierile prelungite, în vederea formării unei coaliţii parlamentare şi guvernamentale, ţinând cont de faptul că Estonia se pregăteşte să organizeze un referendum, la 14 septembrie a.c., privind aderarea la Uniunea Europeană. 

Noul premier va fi desemnat de preşedintele estonian, Arnold Ruutel, care a declarat că nu este obligatoriu să-l aleagă pe preşedintele partidului care a obţinut cele mai multe voturi. 

Liderul Partidului de Centru, Edgar Savisaar, a recunoscut faptul că "Res Publica s-a dovedit a fi un partid mult mai puternic decât se aştepta". El a apreciat că acest rezultat se datorează noii politici promovate, ("Res Publica", creat în 2001, s-a clasat pe locul al doilea, la scară naţională, în cadrul alegerilor municipale desfăşurate în octombrie 2002). 

În platforma-program a acestui partid figurează lupta împotriva corupţiei, respectul legii şi al ordinii, temă folosită, în ultimele luni, şi de partidele din celelalte două republici baltice, pentru a câştiga electoratul ţărilor lor. 

Ca şi celelalte două noi forţe politice baltice, "Res Publica" este în favoarea integrării în Uniunea Europeană şi NATO, în anul 2004, însă adversarii politici acuză acest partid de faptul că ar avea un program vag în acest domeniu. 

Pe lângă "Res Publica" şi Partidul de Centru, alte patru partide au depăşit pragul electoral de cinci procente:

- Partidul Reformei - 17,7% din voturi - 19 locuri;

- Uniunea Poporului (conservator) - 13% - 13 locuri; 

- Pro Patria (social-democrat) - 7,3% - 7 locuri;

- Partidul Moderat al Poporului (social- democrat) - 7% - 7 locuri. 

Partidul minorităţii ruse şi Uniunea creştin-democrată nu au depăşit pragul electoral. 

Nivelul de participare la aceste alegeri a fost de 58%, mai ridicat faţă de alegerile legislative din 1999. 

 

 6. Raportul Comisiei Europene privind piaţa muncii în cele 12 state candidate la UE 

 

"Statele candidate au înregistrat unele progrese în transformarea pieţei muncii şi ajustarea politicilor în domeniu în raport cu obiectivele Strategiei coordonate de ocupare a forţei de muncă şi cu cele ale procesului pentru angajarea forţei de muncă, reformă economică şi coeziune socială, stabilit de Consiliul European de la Lisabona" (martie 2000), apreciază Comisia Europeană în primul său raport asupra situaţiei pieţei muncii în cele zece state candidate care vor fi primite în Uniunea Europeană în 2004, plus România şi Bulgaria, dat publicităţii la sfârşitul lunii februarie. 

Raportul evidenţiază că există diferenţieri semnificative în acest sens între statele candidate, apreciindu-se că este nevoie urgent de o creştere a gradului de ocupare a forţei de muncă şi a numărului de persoane angajate în sfera serviciilor, o diminuare a ponderii forţei de muncă ocupate în agricultură şi sectoarele industriale tradiţionale, precum şi creşterea nivelului de pregătire a acesteia. Pe baza documentelor comune de evaluare a ocupării forţei de muncă semnate cu fiecare dintre statele candidate, Comisia Europeană urmează să prezinte un raport final în toamna anului 2003.

Potrivit datelor statistice, dacă extinderea UE ar avea loc acum, rata medie a ocupării forţei de muncă în Uniunea cu 25 de membri ar fi de 62,6%, iar într-o Europă extinsă cu 27 de membri de 62,4%, ceea ce ar reprezenta o scădere faţă de media actualei Uniuni cu 15 state membre, care este de 63,8%. Strategia stabilită la Lisabona pentru angajarea forţei de muncă a fixat ca obiectiv imediat atingerea în UE a unei rate medii de ocupare a forţei de muncă de 67% în anul 2005. De asemenea, în condiţiile actuale, Produsul Intern Brut pe cap de locuitor în ţările UE ar scădea cu 13% într-o Europă extinsă cu 25 de membri sau cu 18% într-o Uniune cu 27 state membre.

Pe ansamblul ţărilor candidate, Comisia Europeană constată că rata ocupării forţei de muncă este inferioară mediei comunitare, şomajul înregistrând valorile cele mai ridicate în Bulgaria, Slovacia, Polonia, Estonia, Letonia şi Lituania. Nivelul scăzut al ocupării forţei de muncă în aceste state este atribuit îndeosebi ratei scăzute a ocupării forţei de muncă la bărbaţi. În prezent, nici una dintre ţările candidate nu a îndeplinit obiectivele stabilite la Lisabona în materie de ocupare a forţei de muncă, care vizează, pe ansamblu, o rată a ocupării forţei de muncă de 70%, Republica Cipru apropiindu-se cel mai mult de acest prag (67,9%), Polonia aflându-se la polul opus (53,8%).

În majoritatea ţărilor candidate procesul de tranziţie s-a caracterizat îndeosebi printr-un număr semnificativ de pensionări. Raportul Comisiei Europene constată însă o stagnare a numărului de pensionari în majoritatea ţărilor candidate - deşi acesta este încă la un nivel ridicat în Republica Cehă şi Slovacia. În România, Estonia şi Lituania numărul pensionarilor a continuat să scadă, iar în Ungaria a început să crească, dar pornind de la un nivel anterior foarte scăzut.

Potrivit Comisiei Europene, restructurarea rapidă actuală reprezintă "motorul" creşterii economice, cel puţin în cazul ţărilor candidate din Europa Centrală şi de Est, iar procesul de ajustare structurală va continua după aderare.

Ponderea agriculturii în economia unora dintre ţările candidate se menţine la un nivel cu mult mai mare în raport cu media comunitară.

Ponderea ridicată a forţei de muncă ocupate în agricultură nu se regăseşte într-o contribuţie pe măsură în Produsul Intern Brut. Această situaţie este considerată îngrijorătoare în România, unde ponderea ocupării forţei de muncă depăşeşte 40%, Bulgaria - peste 28% şi Polonia - 19,2%. Letonia şi Lituania ocupă poziţii intermediare cu 15,1%, respectiv, 16,5% - faţă de circa 20% cât înregistrau la sfârşitul anilor '90.

Structura sectorială a economiei în cazul Ciprului este similară cu cea a economiilor europene axate îndeosebi pe servicii, dar în majoritatea celorlalte state candidate ponderea sectorului industrial în economie este mult mai mare decât media comunitară.

Potrivit raportului executivului european, în ţările candidate procesul de restructurare a industriei nu s-a încheiat încă. Restructurarea cea mai profundă a sectorului industriei se constată în cazul Ungariei, cu o rată a ocupării forţei de muncă în acest sector comparabilă cu media comunitară şi o creştere a ocupării forţei de muncă în sfera serviciilor.

În Republica Cehă, Slovenia, Slovacia şi Estonia, şi într-o anumită măsură şi în celelalte două state baltice, şomajul forţei de muncă cu profil industrial se menţine relativ ridicat. Ofertele de muncă în servicii sunt în creştere în aceste ţări, dar sunt insuficiente pentru a absorbi într-o mai mare măsură forţa de muncă.

Având în vedere că oferta de locuri de muncă în sfera serviciilor este în creştere mai ales în marile aglomerări urbane, Comisia Europeană estimează că această situaţie riscă, pe termen mediu, să accentueze discrepanţele dintre zonele urbane şi cele rurale în privinţa ocupării forţei de muncă. Deşi transformările sectoriale sunt inerente reformei economice, politicile de dezvoltare regională trebuie să ţină cont de efectele lor negative asupra ocupării forţei de muncă. În raportul Comisiei se apreciază faptul că majoritatea statelor candidate dispun de un potenţial considerabil pentru o pondere mai mare a forţei de muncă ocupate în sfera serviciilor.

Pentru exploatarea deplină a acestui potenţial, politicile administrative trebuie să ţină cont că structura pieţei muncii să permită forţei de muncă să facă faţă transformărilor economice şi să se reorienteze către sectoarele în dezvoltare.

Procesul de restructurare în curs de desfăşurare a accentuat diferenţele între rezultatele măsurilor în materie de ocupare a forţei de muncă la nivelul unor grade diferite de calificare profesională. Astfel, rata ocupării forţei de muncă înalt calificate este cu mult mai mare decât în cazul forţei de muncă inferior calificate, iar disparităţile constatate continuă să fie cu mult mai mari în ţările candidate decât în statele membre UE.

Diferenţe similare se constată şi în cazul ratei şomajului, mai ridicată în cazul persoanelor cu slabă calificare. Pe ansamblu, la această situaţie se adaugă şi tendinţa de îmbătrânire a populaţiei şi de scădere a populaţiei active. În majoritatea ţărilor candidate, forţa de muncă este în curs de îmbătrânire, constatându-se din această cauză o capacitate scăzută de adaptare la noile cerinţe de calificare de pe piaţa muncii. Din acest motiv, Comisia Europeană recomandă o intensificare a măsurilor de reorientare şi formare a forţei de muncă, pentru o creştere a productivităţii muncii la nivelul impus de forţele concurenţiale de pe piaţa viitoarei Uniuni extinse.

În cazul României, principalele priorităţi identificate de Comisia Europeană ar fi stabilirea unui sistem de plată a muncii care să susţina reforma economică şi a pieţei muncii, revizuirea sistemului de impozitare pentru a stimula crearea de noi locuri de muncă şi ocuparea lor, asigurarea unui acces mai larg la educaţie şi adaptarea sistemului de învăţământ şi formare profesională la cerinţele pieţei muncii. De asemenea, executivul european apreciază că eforturile României trebuie să se îndrepte şi asupra aplicării strategiilor de integrare a minorităţilor etnice, pentru ca partenerii sociali să poată contribui la reforma pieţei muncii şi la creşterea capacităţii ei de absorbţie.

Potrivit raportului Comisiei, după mai mulţi ani de rezultate oscilante, performanţele macroeconomice ale României dau semne de ameliorare, ritmul de creştere economică ajungând, în anul 2001, la 5,3% din PIB. De asemenea, stabilitatea macroeconomică înregistrează progrese, dar trebuie să reprezinte încă o sursă de preocupare pentru autorităţi. Reformele structurale au fost declanşate destul de târziu, fapt pentru care România se află încă în stadiul reformelor legate de tranziţie.

În raportul executivului comunitar se apreciază că restructurarea s-a făcut într-un ritm oscilant iar economia este, în mare parte, în stadiul de tranziţie. Dezvoltarea sectorului serviciilor a fost modestă şi s-a concentrat mai ales în capitala ţării şi în zonele limitrofe ei. În anul 2001 surplusul de forţă de muncă a fost absorbit îndeosebi de sectorul agricol, care reprezintă 44,4% din totalul forţei de muncă ocupate, adică aproape jumătate din forţa de muncă absorbită de sectorul privat şi aproximativ 90% din activităţile independente. Mai mult de jumătate din forţa de muncă este concentrată pe piaţa rurală a muncii, care absoarbe mai ales tinerii, persoanele în vârstă şi într-o foarte mică măsură şomerii. Aceasta situaţie a permis menţinerea ratei globale a şomajului la un nivel relativ scăzut, de circa 6%.

Ineficienţa economică şi instituţională a creat dificultăţi în dezvoltarea noului sector privat şi îndeosebi a întreprinderilor mici şi mijlocii, care ar trebui să reprezinte principalele surse de creare a unor noi locuri de muncă. "Toţi aceşti factori prefigurează pentru România, pe termen scurt şi mediu, provocări majore în domeniul ocupării forţei de muncă", se apreciază în raportul Comisiei. Rata ocupării forţei de muncă este în scădere iar la sfârşitul anului 2001 a revenit la nivelul din 1994, mai puţin de 64%, rezerva de forţă de muncă fiind semnificativă în sectorul agricol şi în economia subterană.

Pe de altă parte, nivelul de pregătire al forţei de muncă reprezintă o sursă de preocupare pe termen scurt şi mediu. Deşi este în creştere, nivelul mediu de pregătire al forţei de muncă este relativ scăzut. Calificările unui segment important al forţei de muncă nu pot face faţă cerinţelor unor noi locuri de muncă, nivelul de cuprindere a tinerilor în sistemul de învăţământ superior este scăzut iar mulţi dintre ei nu îşi mai continuă studiile după anii de învăţământ obligatoriu, se apreciază în raportul Comisiei Europene.

Pentru viitor, executivul european recomandă României accelerarea restructurării economice, care în următorii ani va avea o puternică incidenţă asupra pieţei muncii. Este deosebit de important ca instituţiile şi factorii politici să susţină reforma necesară a pieţei muncii. Partenerii sociali vor avea un rol important în susţinerea reformei pieţei muncii şi în adaptarea întreprinderilor şi a nivelului de salarizare la cerinţele acestei pieţe.

Comisia Europeană apreciază că îmbunătăţirea mediului de afaceri reprezintă o condiţie esenţială pentru dezvoltarea noilor sectoare ale economiei, acest lucru trebuind realizat concomitent cu modificarea sistemului de impozitare, pentru a încuraja crearea de noi locuri de muncă în aceste sectoare şi acceptarea lor de către forţa de muncă neocupată. De asemenea, este nevoie de eforturi importante pentru îmbunătăţirea pregătirii profesionale şi adaptarea ei la cerinţele pieţei muncii, printr-o reformă adecvată a sistemului de învăţământ. În acest context, executivul european consideră că se impune, de urgenţă, stabilirea condiţiilor necesare pentru a încuraja investiţia în resursele umane şi reorientarea politicilor active în direcţia formării şi stimulării ocupării forţei de muncă.

Sprijinul financiar al Uniunii Europene poate contribui semnificativ la reorientarea resurselor în favoarea investiţiilor în capitalul uman şi a unor politici mai active de ocupare a forţei de muncă. De asemenea, Comisia Europeană recomandă României intensificarea eforturilor pentru întărirea capacităţii instituţiilor abilitate să pună în aplicare politicile de ocupare a forţei de muncă.

